প্রাক্তন প্রেমিকা গিগি হাদিদের বর্তমান প্রেমিক জায়ান মালিককে নিয়ে অবশেষে মুখ খুললেন জো জোনাস। জো’এর সঙ্গে সম্পর্ক ভেঙে যাওয়ার কয়েক সপ্তাহ পর থেকেই জায়ানের সঙ্গে দেখা যাচ্ছে গিগিকে। তাঁর প্রাক্তন প্রেমিক জো’এর সঙ্গে জায়ানের হামেশাই তুলনা টানা হয়। কারণও রয়েছে। জাম্পার থেকে হেয়ারস্টাইল— সবেতেই জো আর জায়ানের মিল পাওয়া যায়। কিন্তু এই তুলনাটা খুবই হাস্যকর মনে করছেন জো। তিনি এ-ও জানিয়েছেন, জায়ানের কোনও গানই শোনা হয়নি তাঁর। প্রাক্তন ‘ওয়ান ডিরেকশন’ তারকা জায়ানের ‘পিলোটক’ অ্যালবামের মিউজিক ভিডিওয় তাঁর সঙ্গে বেশ ঘনিষ্ঠ মুহূর্তে দেখা যায় গিগিকে। তারপর থেকে নানা জায়গায় দু’জনের ‘পিডিএ’ ধরে ফেলে পাপারাৎজি। অনেকে ভেবেছিলেন, জায়ান আর গিগির সম্পর্কটা জায়ানের নতুন অ্যালবামের জন্য ‘পাবলিসিটি স্টান্ট’। কিন্তু সেটা যে ভুল, তা এতদিনে প্রমাণ করে দিয়েছেন এই জুটি। সেই প্রসঙ্গে জো বলেছেন, ‘এত তাড়াতাড়ি যে ও অন্য সম্পর্কে ঢুকে যেতে পেরেছে, সেটা বেশ ইন্টারেস্টিং!’’

প্রিন্স
প্রিন্সের কান-সম্মান
এ বছরের কান চলচ্চিত্রোৎসবে প্রয়াত সংগীতশিল্পী প্রিন্সের স্মরণে একটি বিশেষ সেগমেন্ট থাকবে। মে মাসের ১১ তারিখে শুরু হবে এই ফিল্ম ফেস্টিভ্যাল। চলবে ২২ মে পর্যন্ত। প্রিন্সের আকস্মিক মৃত্যুতে গোটা শিল্পজগৎ মর্মাহত। ফেস্টিভ্যাল’এর কর্তৃপক্ষ জানিয়েছেন, তাঁরা প্রিন্সের সম্মানে একটি বিশেষ অংশ আয়োজন করার কথা ভাবছেন। তবে সে বিষয়ে বিস্তারিত কিছু এখনও জানাননি তাঁরা। অন্য দিকে আর অ্যান্ড বি তারকা রিহানাও তাঁর অ্যান্টি ওয়ার্ল্ড ট্যুরে একটি পারফরম্যান্স উৎসর্গ করলেন প্রিন্সের নামে।

বেন-জেনিফার
ফ্যামিলি ব্রেকফাস্ট
ছেলে স্যামুয়েলের জন্য ফের একসঙ্গে বেন অ্যাফ্লেক এবং জেনিফার গার্নার। ক্যালিফোর্নিয়ার কান্ট্রি মার্টে ছেলের সঙ্গে ব্রেকফাস্ট করলেন বেন এবং জেনিফার। দুই মেয়ে ভায়োলেট আর সেরাফিনাকে স্কুলে পৌঁছে ছেলের সঙ্গে কান্ট্রি মার্টে যান জেনিফার। সেখানে অপেক্ষা করছিলেন বেন। বাবা-মা দু’জনকেই একসঙ্গে 
পেয়ে বেশ খুশি দেখাচ্ছিল স্যামুয়েলকে। 
বেন-জেনিফারের ঘনিষ্ঠদের মতে, তাঁদের দেখে কেউ বলতে পারবে না যে তাঁরা এখন আলাদা থাকছেন। সুখী পরিবারের মতোই সময়টা উপভোগ করছিলেন তাঁরা। জেনিফার আর বেন অবশ্য শুরু থেকেই জানিয়েছিলেন, সন্তানদের খাতিরে বন্ধুত্ব বজায় রাখবেন। সে কথা যে ভালভাবেই মেনে চলছেন, তা দেখাই যাচ্ছে।

‘শার্লক হোম্‌স’ ছবির পোস্টার।
বছর শেষে তৃতীয়  শার্লক হোম্স
তাঁকে দু’টো ‘অ্যাভেঞ্জার্স’ ছবিতে, একটা ‘আয়রনম্যান’ আর একটা ‘ক্যাপ্টেন আমেরিকা’ ছবিতে দেখে ফেলেছেন দর্শক। কিন্তু ২০১১ সালের পর থেকে শার্লকের চরিত্রে আর পাওয়া যায়নি রবার্ট ডাউনি জুনিয়রকে। গাই রিচি পরিচালিত ‘শার্লক হোম্স’ সিরিজের তৃতীয় ছবির কথা অনেকদিন ধরেই শোনা যাচ্ছে। কিন্তু কিছুতেই আর সেটা বাস্তবায়িত হচ্ছে না। রবার্ট ডাউনি অবশ্য এবার স্পষ্ট জানিয়েছেন, এ বছরের শেষেই শুরু হচ্ছে তৃতীয় ছবির কাজ। এতদিন গাই রিচি এবং তাঁর শিডিউল কিছুতেই মিলছিল না। কয়েকটা মিটিং আর স্কাইপের মাধ্যমে শুধু কথা হয়েছে। কিন্তু এবার কাজ শুরু হবে। এই সিরিজের প্রথম ছবি ‘শার্লক হোম‌্‌স’ মুক্তি পেয়েছিল ২০০৯ সালে। তার দু’বছর পর মুক্তি পায় ‘শার্লক হোম্‌স: আ গেম অফ শ্যাডোস’। তারপর এতদিন অপেক্ষায় থাকতে হচ্ছে বলে ফ্যানেরা বেশ আশাহত।